കുട്ടികളെ വരവേല്ക്കാന് പള്ളിക്കൂടങ്ങളൊരുങ്ങുന്നു തിരുവനന്തപുരം: നവംബര് ഒന്നിന് കുട്ടികളെ വരവേല്ക്കാന് പള്ളിക്കൂടങ്ങളൊരുങ്ങുന്നു. സ്കൂള് പരിസരം കാടും പടര്പ്പും വെട്ടിമാറ്റി ആകര്ഷകമാക്കുന്നതോടൊപ്പം പെയിന്റ് ചെയ്ത് മോടിപിടിപ്പിക്കുന്നതിനുള്ള പ്രവര്ത്തനങ്ങള്ക്കും തുടക്കമായി. തലസ്ഥാന നഗരിയിലെ മണക്കാട് രണ്ടാം പുത്തന് തെരുവിലെ ഗവ. ഫോര്ട്ട് യു.പി.എസിലാണ് ഒരുക്കം എന്ന പേരില് സ്കൂള് ശുചീകരണ പരിപാടിയ്ക്ക് തുടക്കം കുറിച്ചത്. ഇതിന്റെ ഭാഗമായി സ്കൂള് കെട്ടിടങ്ങളും ഫര്ണിച്ചറുകളും കഴുകി വൃത്തിയാക്കി പഠനത്തിന് സജ്ജമാക്കും. കാടും പടര്പ്പും വെട്ടിമാറ്റി കളിസ്ഥലവും പൂന്തോട്ടവും ഒരുക്കുന്നതിനുള്ള പ്രവര്ത്തനങ്ങളും നടപ്പിലാക്കും. സ്കൂള് ബസ് സഞ്ചാരയോഗ്യമാക്കും. കുട്ടികളുടെ ആരോഗ്യ സുരക്ഷ ഉറപ്പാക്കുന്നതിന് സാനിട്ടൈസര് കോര്ണര്, കൈ കഴുകല്ബൂത്ത് എന്നിവയും സജ്ജീകരിക്കും. സ്കൂളിന് സമീപത്തെ വിവിധ റെസിഡന്സ് അസോസിയേഷനുകള് ,വിവിധ രാഷ്ര്ടീയ പാര്ടികള്, പൂര്വ വിദ്യാര്ഥികള്, അധ്യാപകര്, രക്ഷിതാക്കള് എന്നിവരുടെ നേതൃത്വത്തിലാണ് ഒരുക്കം പരിപാടി നടന്നത്. നവംബര് ഒന്നുവരെയുള്ള എല്ലാ അവധി ദിവസങ്ങളിലും ശുചീകരണ പരിപാടി തുടരും പൂര്വ വിദ്യാര്ഥി ഡോ. വൈദ്യനാഥ അയ്യര്, കൗണ്സിലര് എസ്. ജാനകി അമ്മാള്, മുന് കൗണ്സിലര് ആര്.സുരേഷ്, പിടിഎ പ്രസിഡന്റ് ടി. ഷിബു, ഹെഡ്മിസ്ട്രസ് ഷീബാ ഗോപിനാഥ്, റെസിഡന്സ് അസോസി യേഷന് ഭാരവാഹികള് എന്നിവര് നേതൃത്വം നല്കി.